hotchpotch/miracl-hf-unified huggingface dataset:
FourFourTwo
FourFourTwo on Isossa-Britanniassa ja Saksassa kuukausittain ilmestyvä jalkapalloon keskittynyt lehti. Kustantajana toimii Britanniassa Haymarket ja Saksassa Bpa sportpresse. Britanniassa 3,7 puntaa maksavana, yleensä 164 sivua pitkänä, se saavuttaa 150. painoksensa rajan 2007 vuoden alussa. Lehti on ottanut nimensä samannimisestä jalkapallotaktiikasta, jota on pidetty luotettavana perusmuodostelmana jalkapallossa.
Nitoqris
Nitoqris oli kiistellysti muinaisen Egyptin ensimmäinen naishallitsija (tunnetaan myös nimillä Nitiqret, Neitaqerti, Neithikeret ja Nitokris). Hän hallitsi 6. dynastian aikana. Tietoa hänestä on löydetty hyvin vähän ja jotkut historioitsijat eivät tunnusta häntä Egyptin hallitsijana.
Mikäli Nitoqris oli historiallinen henkilö, hän on ollut faarao Pepi II:n ja kuningatar Neithin tytär. Egyptologi Kim Ryholt on esittänyt Niqtoriksen olleen myyttinen henkilö, ja tarina hänestä viittaa historialliseen faarao Netjerkare Siptahiin. Tämä nousi valtaan Merenre Nemtyemsaf II:n jälkeen.
Aikalaisista Herodotus on kirjoittanut, että kuningatar Nitoqris kutsui veljensä "Egyptin kuninkaan" murhanneet miehet juhlapäivälliselle ja sitten hukutti heidät täyttämällä heidän suljetun huoneensa Niilin vedellä.
Niqtoris esiintyy useissa kaunokirjallisissa teoksissa. Yksi näistä on George Griffithin "The Mummy and Miss Nitocris". Kirjassa muinainen kuningatar syntyy uudelleen egyptologin tyttären kautta.
Toinen tunnettu teos on Tennessee Williamsin vuonna 1928 julkaisema "The Vengeance of Nictoris". Novellissa kuvaillaan kuningattaren kostojuonta, jolla hän tapattaa veljensä kuolemaan tuominneet hukuttamalla.
Montenegron kieli
Montenegron kieli eli montenegro (montenegroksi "crnogorski jezik, црногорски језик") on eteläslaavilaisten kielten läntiseen haaraan kuuluvan serbokroaatin kielen Montenegrossa käytettävä standardisoitu muoto. Se perustuu jekaavis-štokaaviseen murteeseen (štokavski) ja siten sitä ymmärtävät muut serbokroaatin puhujat, jotka nykyään nimittävät kieltään serbiaksi, kroatiaksi ja bosniaksi.
Montenegron kieli määriteltiin Montenegron valtion viralliseksi kieleksi maan perustuslaissa syksyllä 2007 ja sen kielioppi ja oppikirjat ilmestyivät kesällä 2009. Oikeinkirjoituksen merkittävin uudistus on kirjainten "ś" ja "ź" ottaminen käyttöön ja kirjainten määrän lisääntyminen 32:en. Uusilla kirjaimilla merkitään liudentuneita äänteitä, joka aiemmin kirjoitettiin "sj" ja "zj". Kieltä voidaan kirjoittaa myös latinalaisin kirjaimin, mutta ensisijaisessa käytössä ovat kyrilliset kirjaimet. Montenegron rannikolla (Herceg Novi-Kotor-Budva-Ulcinj), jolla on historiallisesti läheisempi suhde Dalmatiaan ja Hertsegovinaan kuin sisämaahan, käytetään pääasiassa latinalaisia kirjaimia, joten kirjoitusasu ei eroa kroatiasta. Vuoristossa sen sijaan käytetään kyrillisiä. Kyrillisyys ja latinalaisuus kytkeytyvät osittain uskonnolliseen ja kulttuuriseen identiteettiin. Montenegron rannikko on perinteisesti katolilais-ortodoksista, kun taas sisämaan vuoristo on lähes yksinomaan Serbian ortodoksikirkon piirissä.
Vaikka kieltä ei ole poliittisesti ja kielitieteellisesti tunnustettu omaksi kielekseen, osa ihmisistä pitää sitä omana kielenään vaikkakin suurin osa sen puhujista pitää sitä serbian murteena. Kielellä oli Montenegrossa vuonna 2006 198 000 puhujaa. Vuoden 2003 väestönlaskennassa 21,53 % Montenegron väestöstä kertoi montenegron kielen äidinkielekseen. Näin ollen montenegron kielellä olisi noin 120 000 puhujaa maan 600 000 asukkaasta. Väestöstä 63,5 % kertoi äidinkielensä olevan serbia. Samassa laskennassa 32 % väestöstä kertoi olevansa serbejä.
Montenegron kielen eroa serbian kielestä on erityisesti ajanut Montenegron kielen instituutin johtaja, professori Vojislav Nikčević. Myös Montenegron entinen itsenäisyysmielinen pääministeri Milo Đukanović on ilmoittanut olevansa montenegron kielen puhuja ja tukenut avoimesti kielen tunnustamista. Perustuslakiin kielen virallistamista ehdotti sen kirjoittanut lakimies Mijat Šuković.
David Bain
David Bain (s. 27. maaliskuuta 1972, Dunedin) on uusiseelantilainen, joka tuomittiin vuonna 1994 tapahtuneista vanhempiensa ja sisarustensa murhista. Hän sai elinkautisen, mutta hänen tapaustaan käsiteltiin myöhemmin uudelleen, ja vuonna 2009 hänet todettiin syyttömäksi.
Bain syntyi Dunedinissa Margaret Arawan ja Robin Irving Bainin pojaksi. Perhe asui vuosina 1973-1988 Papua-Uudessa-Guineassa, jossa isä Robin toimi opettajana.
Kaikki perheen jäsenet Davidia lukuun ottamatta tapettiin aamuyöllä 20. kesäkuuta 1994. David pidätettiin teosta epäiltynä neljän päivän kuluttua. Hänet tuomittiin viidestä murhasta vankeuteen elinkaudeksi 19. toukokuuta 1995. Hän kiisti julkisuudessa syyllisyytensä. Uusiseelantilaisissa uutisraporteissa spekuloitiinkin, että murhaaja olisi voinut todellisuudessa olla Bainin isä, Robin.
Bainin syyttömyys todettiin 5. kesäkuuta 2009. Puolustus piti todellisena syyllisenä Bainin isää. Bain itse kertoi löytäneensä perheenjäsenensä ammuttuina.
Kristallisointi
Kristallisointi voi tarkoittaa:
Saku Suurhall
Saku Suurhall on Viron suurin areena. Halli on rakennettu vuonna 2001. Hallissa järjestetään urheilutapahtumia ja konsertteja. Se on saanut nimensä virolaisen Saku-oluen mukaan. Vuoden 2002 Eurovision laulukilpailu järjestettiin Saku Suurhallissa.
Hallin kapasiteetti on 10 000.
Napaskiak
Napaskiak on kaupunki Alaskassa Kuskokwimjoen itärannalla 11 kilometriä kaakkoon Bethelistä.
Vuoden väestönlaskennassa kaupungin asukasluku oli 390, joista 97,44 % kuului Amerikan alkuperäiskansoihin. He ovat pääosin jupik-eskimoita ja Napaskiakissa toimii liittovaltion tunnustama Native Village of Napaskiak -heimoyhteisö.
Alue on historiallisesti ollut jupik-eskimoiden asuttama. U.S. Coast & Geodetic Survey mainitsee Napaskiakin ensi kertaa vuonna 1867. Vuoden 1880 väestönlaskennassa kylän asukasluvuksi ilmoitettiin 196. Vuonna 1890 se oli vain 97 ja 1939 67. Kaupunkioikeudet Napaskiak sai 1970.
Himalajantragopaani
Himalajantragopaani ("Tragopan temminckii") oli vanhalta nimeltään tiibetintragopaani. Se on aasialainen kanalintu.
Himalajantragopaanin päässä on kaksi sarvea. Vartaloltaan se on fasaanin muotoinen lintu. Pituus on 15-23 cm, siipien kärkiväli 44-59 cm, paino 970-1120 grammaa.
Himalajantragopaani elää Tiibetissä, Kiinassa, Pohjois-Intiassa, ja Koillis-Vietnamissa.
Himalajantragopaani elää vuoristoisilla seuduilla 2-3 km:n korkeudessa.
Himalajantragopaani tekee 4-6 munaa.
Himalajantragopaani syö siemeniä ja hedelmiä.
Halssila
Halssila on Jyväskylän kaupunginosa ja tilastoalue Jyväsjärven koillispäässä. Pohjoisesta aluetta rajaa Aittovuori. Jyväskylän keskustaan on Halssilasta matkaa kolme kilometriä. Joulukuussa 2017 alueen väkiluku oli 6 149.
Alueella on muun muassa ala-aste, ravintola, K-Market, leikkipuisto, päiväkoti ja kirjasto. Asuinrakennuskanta on pääosin omakotitaloja ja rivitaloja, mutta kerrostaloja on esimerkiksi Kivistön ja Aittorinteen alueilla. Alueella sijaitsee myös Tanssitalo Kivistö. Kaupunginosan eteläosassa Rauhalahden pienalueella sijaitsee puutarha- ja matkailukeskus Viherlandia ja 13-kerroksinen tornitalo Maailmanpylväs.
Halssila tunnettiin työläiskaupunginosana 1960-luvulle asti, mutta sen jälkeen alueen kasvun ja työelämän muuttumisen myötä sekä vanhan työväenliikkeen toiminnan hälvetessä kaupunginosan väestörakenne on monipuolistunut ja identiteetti muuttunut.
Alue kehittyi 1900-luvun alkupuolella teollistumisen myötä. Vanhimmat säilyneet rakennukset ovat 1920- ja 1930-luvulta. Alueen kasvu liittyi läheisesti paikallisten tehtaiden kuten Kankaan paperitehtaan ja Tourulassa sijaitsevan Valtion Kivääritehtaan toimintaan: työntekijöille tarvittiin lisää asuntoja. Halssila liitettiin osaksi Jyväskylää vuonna 1941.
Alkuperäinen Halssilan asutus koostui mökkimäisistä pienistä omakotitaloista sekä jonkin verran puisista kaksikerroksisista taloista. Niitä on purettu paljon pois. Tilalle on rakennettu puisia rivitaloja ja matalia puukerrostaloja sekä omakotitaloja. Puukaupunkiosan luonne on näin säilynyt. Vanhimmat talot ovat nykyään suojelukohteita.
1960-luvulla Halssilasta oli kehittynyt omavarainen, keskeiset palvelut tarjoava kaupunginosa. Alueella oli muun muassa kauppa, posti, koulu, kirjasto ja kirkko.
Aittorinteen kerrostalolähiö rakennettiin pääosin vuosien 1967–1972 aikana. Myös 1970-luvulla rakennetun Kivistön asuma-alueen rakennuskanta koostui enimmäkseen kerrostaloista. Halssilanrinteelle rakennettiin rivitaloja 1970- ja 1980-luvuilla.
1970-luvun puolivälissä Halssilaan valmistui kaupunginosan halki kulkeva Vaajakosken moottoritie.
Rauhalahteen rakennettiin vuonna 1986 valmistunut turvevoimalaitos. Sen tieltä hävitettiin paikalla sijainnut Ukkolan ja Akkalan omakotitaloalue.
Halssilanmäen asuinalueen ensimmäiset talot valmistuivat vuonna 2009, ja sinne on 2010-luvulla rakennettu paljon pien- ja rivitaloasutusta. Vaajakoskentien eteläpuolelle Rauhalahden pienalueelle rakennettiin Äijälänrannan asuinalue 2010-luvulla.
Isotinami
Isotinami ("Tinamus major") on keski- ja eteläamerikkalainen väriltään harmaanruskea pienen kalkkunan kokoinen lintu. Linnun pituus 40-45 cm, koiras painaa 700-1 100 grammaa, naaras 900-1 300 grammaa. Isotinami syö hyönteisiä, hämähäkkejä, sammakoita ja pieniä liskoja, jotka elävät maatuvien lehtien joukossa metsänpohjalla. Isotinami kävelee trooppisen tai subtrooppisen metsän varjoisassa pohjakerroksessa.
Isotinameita elää Keski-Amerikassa ja Etelä-Amerikan pohjoisosissa, harvinaisena myös Meksikon puolella. Se on vähentynyt metsänhakkuiden seurauksena varsinkin Amazonin alueella.
Isotinami on ahkera parinvaihtaja, ja koiras huolehtii munista. Sinisiä munia tulee 1-4 kappaletta, joita koiras hautoo kuoriutumiseen asti. Se hoitaa poikasia noin kolme viikkoa ja lähtee sen jälkeen etsimään uutta naarasta.
Neopets
Neopets on Internetin suurin virtuaalilemmikkisivusto, joka perustettiin vuonna 1999. Sivustolla on yli 100 miljoonaa käyttäjää. Sivuston oletuskielenä on englanti, mutta kielivaihtoehtoina ovat myös muun muassa saksa, ranska, espanja, portugali, kiina, korea ja tanska.
Neopetsin loivat brittiläiset Adam Powel ja Donna Williams. Mukaan tuli pääomasijoittajia ja vuonna 2005 Neopetsin osti Viacom, joka omistuksen aikana Neopets eli kulta-aikaansa. Maaliskuun 17. 2014 Viacom myi Neopetsin opetuspelejä julkaisevalle Knowledge Adventurelle, joka tunnetaan nykyään nimellä JumpStart. Vuonna 2017 kiinalainen NetDragon osti JumpStartin.
Palveluun rekisteröityminen on ilmaista ja rekisteröitymisen jälkeen pääsee hoitamaan virtuaalilemmikkejä kuvitteelliseen Neopia-maailmaan, jossa on erilaisia alueita ja kaupunkeja. Suurimman osan virtuaalisista lemmikeistä voi luoda milloin tahansa, kun taas toiset neopetsit (Chomby, Cybunny, Hissi, Jetsam, Kiko, Koi, Lutari, Poogle ja Ruki) ovat rajoitettuja ja niitä voi luoda niiden omina erityisinä päivinä. Draik ja Krawk ovat lemmikkejä, joita ei voi koskaan luoda, mutta ne ovat saavuttettavissa muilla keinoin. Neopets-sivustolla on muun muassa yli 200 peliä, kouluttamista, taistelemista, huutokauppaa, chatteja, gallerioita ja kiltoja. Monella pelaajalla on myös oma kauppa, jossa myydään virtuaalilemmikeille suunnattua virtuaalista tavaraa, joita voi hankkia pelaamalla pelejä ja ansaitsemalla neopisteitä (neopoint, np).
Ruotsin jääkiekkomaajoukkue
Ruotsin jääkiekkomaajoukkue edustaa Ruotsia jääkiekossa, ja se on yksi kaikkien aikojen menestyneimmistä jääkiekkomaajoukkueista. Ruotsi on voittanut miesten jääkiekossa kaksi olympiakultaa ja 11 maailmanmestaruutta. Jääkiekon maailmancupissa Ruotsi ei ole saanut mitalia, mutta Kanada cupissa kyllä. Maailmancupissa 1996 Ruotsi hävisi välierissä, 2004 puolivälierissä ja 2016 välierissä.
Helmikuussa 2006 Ruotsi voitti Suomen olympiafinaalissa maalein 3-2 sekä ensimmäisenä maana samana vuonna myös maailmanmestaruuden. Samalla vuoden 1994 olympiakullan uusivat muun muassa Peter Forsberg sekä veljekset Jörgen ja Kenny Jönsson.
Vuodesta 2016 lähtien Ruotsin jääkiekkomaajoukkuetta on valmentanut Rikard Grönborg.
Khii
Khii (isona kirjaimena Χ, pienenä χ, , ) on kreikkalaisen kirjaimiston 22. kirjain. Sen äännearvo oli alun perin muinaiskreikassa aspiroitu velaarinen klusiili , joka myöhemmin muuttui hankausäänteeksi yhdessä Θ- ja Φ-kirjainten kanssa. Nykykreikassa sen äännearvo on tai riippuen sen asemasta sanassa. Kreikkalaisissa numeroissa khiin lukuarvo on 600.
Kyrillisessä kirjaimistossa khiitä vastaa kirjain Х/х. Suomen kieleen khii translitteroidaan muinaiskreikasta "kh" ja nykykreikasta "ch".
Khii ei ilmeisesti perustu foinikialaisen kirjaimiston esikuvaan, kuten useimmat muut kreikkalaiset kirjaimet, vaan se on kreikkalaisten omaa keksintöä. Samasta syystä se on sijoitettu kreikkalaisen aakkoston loppupuolelle foinikialaisperäisten kirjainten jälkeen.
Khii oli käytössä useimmissa paikallisissa kreikkalaisissa kirjamistoissa. Siitä esiintyi kahta yleisintä muotoa: toinen muistutti nykyistä khiitä ja samalla latinalaisen kirjaimiston X-kirjainta, ja toinen puolestaan enemmän psii-kirjainta. Joissakin paikallisissa kirjaimistoissa, kuten Theran ja Meloksen kirjaimistoissa, khiitä ei kuitenkaan ollut, vaan sen äänne esitettiin kapan ja heetan (tai eetan) avulla.
Epigrafisissa lähteissä khiistä esiintyy muun muassa seuraavanlaisia variantteja:
Kaliforniantupsuviiriäinen
Kaliforniantupsuviiriäinen, aikaisemmalta nimeltään kalifornianharjaviiriäinen ("Callipepla californica") on pienehkö maassa kävelevä kanalintu. Se on Kalifornian osavaltion tunnuslintu.
Rinta on tumma, koiraalla musta, naaralla ruskea. Siivissä on valkeita pilkkuja. Koiraan tummassa päässä on vaaleita viiruja sekä pitkä, musta höyhenharja.
Luonnostaan lintu elää Pohjois-Amerikan länsiosassa, mutta sitä on istutettu Uuteen Seelantiin.
Kaliforniantupsuviiriäinen viihtyy avoimessa metsässä ja jokilaaksoissa. Niitä tavataan myös viljelysmailla.
Kaliforniantupsuviiriäinen munii maassa olevaan pesään noin 12 munaa.
Kaliforniantupsuviiriäinen syö ennen kaikkea leveälehtisiä kasveja kuten lupiineita. Hedelmät, marjat ja hyönteiset maistuvat sille myös silloin kun niitä on tarjolla.
Kongonriikinkukko
Kongonriikinkukko ("Afropavo congensis") on afrikkalainen, huonosti tunnettu lintulaji. Sen kuvasi James Chapin vuonna 1936. Kongoriikinkukko elää Kongo-joen valuma-alueella Kongon demokraattisessa tasavallassa. Ulkonäöltään sekä koiras että naaras muistuttavat nuoria aasialaisia riikinkukkoja.
Grisslehamn
Grisslehamn kuuluu Ruotsin Norrtäljen kuntaan. Se on vanha kalastajakylä ja taajama. Vuonna 2010 asukkaita oli 249.
Grisslehamn sijaitsee rannikolla suurin piirtein vastapäätä Ahvenanmeren toisella rannalla sijaitsevaa Ahvenanmaan Eckerötä. Paikkojen välillä on Eckerö Linjenin liikennöimä laivayhteys.
Ruotsissa kylä tunnetaan hyvin myös siitä, että kirjailija ja taiteilija Albert Engström vietti paljon aikaa siellä 1800- ja 1900-lukujen vaihteen molemmin puolin. Hänen luonaan kävi tunnettuja vieraita, kuten Carl Larsson ja Evert Taube.
Aikoinaan postireitit kulkivat meren yli Ruotsista Suomeen juuri Grisslehamnin ja Eckerön välillä. Vuosi 1376 on ensimmäinen tunnettu postisoutujen vuosiluku, mutta oletettavasti postia on kuljetettu jo aikaisemminkin. Postinkäsittely oli kauan paikallisten asukkaiden tärkeä työllistäjä. Vuonna 1755 rakennettiin postitalo, joka nykyisin kuuluu maan vanhimpiin. Postisoudut lopetettiin 1900-luvulle tultaessa. Sen jälkeen metsästys, kalastus ja kesävieraat tulivat tärkeiksi tulonlähteiksi.
Kun Ruotsi oli sodassa Venäjän kanssa 1809, Grodnon husaarirykmentti hyökkäsi kaikkiaan viidestä eskadroonastaan kolmella eskadroonalla Pohjanlahden jään yli kylään. Kärkieskadroonassa oli 50 ratsastajaa, majuri Giršan johtamassa eskadroonassa 72 ratsastajaa sekä ratsumestari, parooni, Grotgusin johtamassa eskadroonassa oli 50 ratsastajaa. Tukenaan heillä oli enemmän kuin 200 donilaista ja uralilaista kasakkaa. Hyökkäys alkoi 7.3.1809 aamuyöllä liiviläisen everstiluutnantti Jakov Petrovitš Kulnevin käskystä varaten jokaiselle kaksi mukia vodkaa, lihanpalan ja kaksi garnietsia (noin kuusi litraa) kauroja. Kello kolmen aikaan aamulla osasto lähti Ahvenanmaalta Signilskäristä kohti Grisslehamnia saavuttaen rannan kahdeksan tunnin kuluttua. Noin kilometrin päässä rannasta avasi ruotsalainen jalkaväki tulen. Noin 80 ruotsalaista antautui rannalla, monia haavoittui ja jäälle. Ruotsalaiset vetäytyivät rantakivien suojiin ja metsiin sekä alkoivat ampua. Grodnon husaarit hyökkäsivät edestä ja Donin kasakat ahdistelivat ruotsalaisten sivustoja ampuen ruotsalaisia takaisin. Venäläinen eversti Frideritz sai ruotsalaisen komendantin käskemään ruotsalaisten antautumisen. Venäläisten tilanne oli kuitenkin haastava, koska heitä ei ollut niin paljoa Grisslehamnissa, että he olisivat voineet puolustautua ruotsalaisten vastahyökkäystä vastaan. Maaliskuun kuudennen päivän pakkanen oli vaihtunut suojasääksi. Pohjanlahden jää alkoi sulaa. Kulnev lähetti kornetti Glebovin kertomaan kenraali Knorringille tilanteesta, joka käski osaston palata Ahvenanmaalle. Kello 18:n aikoihin 8.3.1808 alkoi joukko palata ja seuraavana aamuyönä se oli jälleen lähtöpaikassaan Signislskärissä Ahvenanmaalla. Koska viholliset olivat päässeet maihin niin lähellä maan pääkaupunkia, se nopeutti tapahtumia, jotka johtivat Suomen luovuttamiseen Venäjälle.
Ypsilon
Ypsilon (isona kirjaimena Υ, pienenä υ, ) on kreikkalaisen kirjaimiston 20. kirjain. Sen äännearvo oli alun perin muinaiskreikassa lyhyt tai pitkä , kun taas nykykreikassa se äännetään . Kreikkalaisissa numeroissa ypsilonin lukuarvo on 400.
Latinalaisessa kirjaimistossa ypsilonia vastaa kirjain Y/y ja kyrillisessä kirjaimistossa kirjain Ү/ү. Suomen kieleen ypsilon translitteroidaan muinaiskreikasta "y" tai "ȳ" ja nykykreikasta "y".
Ypsilon on kehittynyt foinikialaisen kirjaimiston kirjaimesta ("vav") samoin kuin digamma. Ypsilon oli käytössä kaikissa paikallisissa kreikkalaisissa kirjaimistoissa. Sen muoto oli niissä suhteellisen yhtenevä. Yleisimmässä muodossa oli alun perin pystyviiva, josta haarautui ylöspäin osoittanut viiva. Joissakin paikallisissa kirjaimistoissa, kuten Fokiin, Aiginan, Megaran, Aitolian ja Epeiroksen sekä eräiden Vähän-Aasian siirtokuntien kirjaimistoissa, ypsilon muistutti kuitenkin nykyistä V-kirjainta latinalaisessa aakkostossa. Myöhemmin kirjain kehittyi nykyiseen muotoonsa.
Epigrafisissa lähteissä ypsilonista esiintyy muun muassa seuraavanlaisia variantteja:
Under the Pink
Under the Pink on amerikkalaisen laulajan ja pianistin Tori Amosin 1994 ilmestynyt levy. Under the Pinkin musiikki on kokonaan Tori Amosin säveltämää ja yhdistelee popmusiikkia ja klassista pianomusiikkia. Useimmat kappaleista ovat rauhallisia pianolauluja. Levyltä löytyy myös hitti ”Cornflake Girl”. Kappaleessa ”Past the Mission” taustoja laulaa Nine Inch Nailsin Trent Reznor. Levyn päättää yhdeksänminuuttinen ”Yes, Anastasia”, jonka musiikissa on vaikutteita Claude Debussyn sävellyksistä. Laulujen sanoitukset käsittelevät muun muassa ihmissuhteita, erityisesti naisten välisiä viha- ja ystävyyssuhteita, sekä uskontoa. Albumista ilmestyi Uudessa-Seelannissa ja Australiassa rajoitettu painos, jossa oli mukana bonus-CD nimeltä "More Pink: The B-Sides". 
B-puolet
Michael Ross
Michael Bruce Ross (26. heinäkuuta 1959 – 13. toukokuuta 2005) oli yhdysvaltalainen sarjamurhaaja.
Ross syntyi Brooklynissä, Connecticutissa ja varttui maatilalla. Hän koki lapsena perheväkivaltaa. Hänen äitinsä hylkäsi perheen ainakin kerran ja oli jonkin aikaa myös laitoshoidossa. Joidenkin Rossin sukulaisten mukaan Ross myös joutui setänsä seksuaalisesti hyväksikäyttämäksi.
Ross opiskeli Cornell Universityssä. Hän syyllistyi ensimmäiseen raiskaukseensa viimeisenä opiskeluvuotenaan ja ensimmäiseen murhaansa pian tämän jälkeen. Vuosien 1981–1984 välisenä aikana hän raiskasi ja tappoi kahdeksan 14–25-vuotiasta naista New Yorkissa ja Connecticutissa. Ross tunnusti myöhemmin kaikki murhat. Hänet tuomittiin 1987 kuolemaan ja teloitettiin myrkkyruiskeella 13. toukokuuta 2005. Hänen teloituksensa oli Uuden Englannin ensimmäinen sitten vuoden 1960.
Kim Floor
Kim Floor (s. 14. maaliskuuta 1948 Porvoo) on suomalainen iskelmälaulaja ja näyttelijä. Hänellä on useita levytyksiä ja hän edusti Suomea yhdessä Päivi Paunun kanssa Eurovision laulukilpailussa vuonna 1972 kappaleella ”Muistathan”. Laulu sijoittui Edinburghissa 12. sijalle. Hän näytteli 1970-luvun puolivälissä Matti Tapion ohjaamassa televisiosarjassa "Oi kallis kaupunki", 1990-luvulla televisiosarjassa "Metsolat" ja vuonna 1993 juonsi "Onnenpyörä"-visailuohjelmaa.
M/S Eckerö
Vuonna 2005 Eckerö Linjen otti liikenteeseen nimellä M/S Jens Kofoed valmistuneen aluksen vuodelta 1979. Alus tunnettiin lempinimellä "Kofoten" (lehmänpotku). Se sai varustamossa nimekseen M/S Eckerö. Laiva rakennettiin Aalborg Værft A/S:n telakalla Tanskassa ja se luovutettiin Bornholmstraffiken A/S-yhtiölle. Vuonna 2005 se myytiin Eckerö Linjenille. Alus liputettiin alun perin Ahvenanmaan Eckeröön, mutta nuuskan myyntisäännösten vuoksi se liputettiin Ruotsiin vuoden 2009 alkupuoliskolla.
Kuvake
Kuvake eli ikoni () on kuva, joka tietokoneen graafisessa käyttöliittymässä edustaa tiedostoa, hakemistoa, toimintoa tai ohjelmaa. Esimerkiksi ohjelmat ja toiminnot voidaan käynnistää osoittamalla kuvaketta ja aktivoimalla se osoitinlaitteen avulla (esimerkiksi hiirellä napsauttaen).
Kuvakkeet kehitettiin 1970-luvulla Xerox Palo Alto Research Centerissä havainnollistamaan tietokoneen käyttöä aloittelijoille. Kuvakkeet yleistyivät ensin Apple Macintoshin ja sitten Microsoft Windowsin käyttöympäristöjen myötä. Nykyään lähes jokainen tietokoneen graafinen käyttöliittymä hyödyntää kuvakkeita.
Hyvien kuvakkeiden piirtäminen on muodostunut omaksi taiteenlajikseen. Kuvakkeen täytyy olla pieni ja selkeä ja toimia monenlaisilla näyttölaitteilla ja ‑tarkkuuksilla. Tyypillisesti kuvakkeen koko on pienimmillään 16×16 ja suurimmillaan 128×128 pikseliä, mutta uudet järjestelmät tukevat jo skaalautuvia SVG-kuvakkeita.
Lee Young-pyo
Lee Young-Pyo (hangul 이영표, hanja 李榮杓, kirjoitetaan myös "Lee Young-Pyo"; s. 23. huhtikuuta 1977, Hongchun Etelä-Korea) on eteläkorealainen jalkapalloilija, joka pelaa Saksan Bundesliigan Borussia Dortmundissa. Pelipaikaltaan hän on puolustaja.
176-senttinen Lee kävi Konkukin yliopistoa Soulissa ja aloitti ammattilaisuransa vuonna 2000 Korean liigan FC Seoul- joukkueessa. Samoihin aikoihin hän nousi Etelä-Korean jalkapallomaajoukkueeseen ja oli tärkeä tekijä, kun Etelä-Korea selvitti tiensä 2002 MM-kisojen neljänneksi. Turnauksen jälkeen hän lähti valmentaja Guus Hiddinkin mukaan Alankomaihin PSV Eindhoveniin. Eindhovenissa Lee nousi pian koko Eredivisien johtavien puolustajien joukkoon. 2003 seura voitti maansa mestaruuden ja vuonna 2005 se voitti sarjamestaruuden lisäksi myös cup-mestaruuden ja nousi Mestarien liigan välieriin, joissa kuitenkin putosi AC Milanille. Lee siirtyi elokuussa 2005 Tottenham Hotspuriin Eindhovenin estelyistä huolimatta kahden miljoonan punnan siirtosummalla.
Elokuussa 2008 Lee siirtyi Borussia Dortmundiin.
Lee nimettiin maajoukkueeseen myös Saksan MM-kisoihin 2006.
Totaalinen jalkapallo
Totaalinen jalkapallo (, ) on jalkapallon pelitapa, jolle ominaista on, että pelaajat eivät ole perinteiseen tapaan sidottuja tiettyyn pelipaikkaan. Totaaliseen jalkapalloon liittyy tavallisesti tarkoin ennalta määritelty pelaajien välisen keskinäisen liikkumisen synkronointi.
Totaalisen jalkapallon ajatuksen alkuunpanijana pidetään Jack Reynoldsia, joka valmensi Amsterdamin Ajaxia 33 vuoden ajan 1900-luvun alkupuolella. Lopullisesti käsitteen kehitti Reynoldsin aikana pelannut ja myöhemmin Ajaxin valmentajaksi tullut Rinus Michels, joka valmensi 1970-luvulla myös Alankomaiden maajoukkuetta. Samoihin aikoihin ukrainalainen Valeri Lobanovsky käytti vastaavanlaista systeemiä valmentaessaan Kiovan Dynamoa, nimittäen pelaajien tarkoin määriteltyihin liikkumisreitteihin perustuvaa systeemiä ”sosialistiseksi kollektiivismiksi”. 1970-luvulla Saksan jalkapallomaajoukkueen pelitapaa on vastaavasti luonnehdittu totaaliseksi jalkapalloksi. Nykyaikana vastaavaan periaatteeseen perustuvaa systeemiä on käyttänyt ja yhä kehittänyt muun muassa ranskalainen Arsene Wenger Arsenalissa.
Hämähäkkiapinat
Hämähäkkiapinat ("Atelidae") ovat suurikokoisimpia uuden maailman apinoiden heimoista. Aikaisemmin heimo luettiin kierteishäntäapinoihin.
Hämähäkkiapinat elävät Amerikassa Meksikosta, keskiseen Brasiliaan ja Boliviaan. Nämä päiväaktiiviset eläimet ovat kaikkiruokaisia, mutta syövät lähinnä hedelmiä ja siemeniä. Hämähäkkiapinat liikkuvat ketterästi puissa käyttäen hyväkseen lähes karvatonta tarttumahäntäänsä. Hämähäkkiapinat ovat hitaita lisääntyjiä. Naaras synnyttää poikasen 2–4 vuoden välein.
Joel Rifkin
Joel David Rifkin (s. 20. tammikuuta 1959, East Meadow) on yhdysvaltalainen sarjamurhaaja, joka murhasi vuosina 1989-1993 seitsemäntoista naista New Yorkissa. Uhrit olivat pääosin huumausaineiden käyttäjiä ja prostituoituja.
Rifkin syntyi vuonna 1959 opiskelijapariskunnalle. Kolmen viikon ikäisenä hänet adoptoitiin Ben ja Jeanne Rifkinin perheeseen. Lapsena Joel oli ujo ja koulukiusattu. Hänen älykkyysosamääränsä osoittautui keskimääräistä korkeammaksi (128), mutta hän kärsi lukihäiriöstä ja hänen koulumenestyksensä jäi heikoksi.
High schoolin jälkeen Rifkin teki sekalaisia töitä muun muassa myynnissä ja puutarhurina. Hän käytti suuren osan vähistä rahoistaan prostituoituihin, ja hänet pidätettiin 22. elokuuta 1987 seksin ostamisesta. Aiemmin samana vuonna Rifkinin adoptioisä oli tehnyt itsemurhan.
Rifkin teki ensimmäisen murhansa kaksi vuotta myöhemmin. Vuonna 1994 hänet tuomittiin murhista vähintään 203 vuodeksi vankeuteen.
Picardin lause
Picardin lause tarkoittaa kahta funktioteoriassa Charles Émile Picardin mukaan nimettyä analyyttisiä funktioita koskevaa lausetta.
Ensimmäinen lause, josta käytetään toisinaan nimeä "Picardin pieni lause", sanoo, että jos funktio "f"("z") on kokonainen eikä ole vakio, niin tällöin "f"("z"):n saa kaikki kompleksiset arvot mahdollisesti yhtä lukuun ottamatta.
Picardin toisen lauseen mukaan (Picardin suuri lause) jos analyyttisellä funktiolla "f"("z") on oleellinen singulariteetti pisteessä "w", on kaikissa "w":n sisältävissä avoimissa joukoissa voimassa, että "f"("z") saa kaikki kompleksiset arvot mahdollisesti yhtä lukuun ottamatta. Tämä on vahvempi tulos kuin Weierstrassin–Casoratin lause, joka takaa vain, että "f":n kuvajoukko on tiheä kompleksitasossa.
Picardin-Lindelöfin lause on nimetty Picardin ja Ernst Lindelöfin mukaan.
Ségolène Royal
Marie-Ségolène Royal (s. 22. syyskuuta 1953 Dakar, Senegal) on ranskalainen Sosialistisen puolueen poliitikko. Hänet nimitettiin Manuel Vallsin hallituksen ympäristö- ja energiaministeriksi 2. huhtikuuta 2014. Hän oli ympäristöministerinä myös Pierre Bérégovoyn hallituksessa vuosina 1992–1993 ja varaopetusministeri ja varaperheministeri Lionel Jospinin hallituksissa 1997–2002. Royal oli vuoden 2007 presidentinvaalien toisella kierroksella Nicolas Sarkozyn vastaehdokkaana. Hänet valittiin 28. maaliskuuta 2004 Poitou-Charentesin hallintoalueen neuvoston presidentiksi. Konservatiivipääministeri Jean-Pierre Raffarin oli omalla kotiseudullaan hänen vastaehdokkaansa.
”Royalismi” korostaa politiikassaan työtä, turvallisuutta, perhettä ja koulua. Hän on myös arvostellut ”oikeistoon pesiytyneitä kiihkoilijoita” ja vertasi tiukempaa maahanmuuttopolitiikkaa ajavaa Sarkozya Napoleonin poliisiministeri Joseph Fouchéen. Toisaalta sosialistipuolueen vanha kaarti on pelännyt hänen olevan liian "blairiläinen".
Royal on valmistunut Kansallisesta hallintokoulusta ("École nationale d'administration") ja toimi ennen valintaansa parlamenttiin tuomarina Deux-Sèvres'n departementistä. Hän oli aiemmin oli rekisteröidyssä avoliitossa ("pacte civil de solidarité, PACS") sosialistipuolueen entisen johtajan François Hollanden kanssa, josta sittemmin tuli Ranskan presidentti. Heillä on neljä lasta. Pariskunta erosi vuonna 2007.
Royal valittiin marraskuussa 2006 sosialistien puolueen presidenttiehdokkaaksi vuoden 2007 presidentinvaaleihin. Royalin kampanjan aloitusta pidettiin vaisuna ja passiivisena.
Ulkopolitiikassa Royalia pidettiin kokemattomana. Hän vieraili kampanjansa aikana muun muassa Lähi-idän maista Libanonissa, Israelissa ja Palestiinassa sekä Kiinassa ja Kanadassa ja hänelle tapahtui ulkomailla useita kömmähdyksiä. Libanonissa Hizbollahin kansanedustaja vertasi Israelin toimia Libanonissa natsien toimiin eikä Royal kieltänyt väitettä mutta väitti, ettei sitä käännetty hänelle. Oikeistolaisen UMP:n edustajat ja juutalaisjärjestöt syyttivät Royalia naiiviudesta Lähi-idän asioissa. Kiinassa Royalin kerrottiin pukeutuneen valkoiseen, joka on surun väri. Hän kehui kiinalaista oikeusjärjestelmää ranskalaista ”nopeammaksi ja tehokkaammaksi”. Kanadassa Royal sanoi tukevansa ranskankielisen maakunnan Quebecin ”vapautta ja suvereniteettiä”. Kanadan pääministeri Stephen Harper protestoi lausuntoa.
Ségolène Royal sai äänistä 47 prosenttia ja hävisi vaalit Sarkozylle.
Wienin filharmonikot
Wienin filharmonikot () on Itävallan merkittävin ja yksi maailman tunnetuimmista sinfoniaorkestereista.
Orkesterin kotisali on kuuluisa Musikverein-sali Wienissä. Orkesterin soittajat valitaan Wienin valtionoopperan soittajistosta.
Euroopan eturivin orkesterina pidetty Wienin filharmonikot sijoittui 2008 Gramophone-lehden kriitikkoänestyksessä kolmanneksi Concertgebouw-orkesterin ja Berliinin filharmonikkojen jälkeen.
Orkesterin syntyhistoria voidaan ajoittaa vuoteen 1842, jolloin Otto Nicolai perusti "Filharmonisen akatemian", joka oli demokraattisin pelisäännöin toimiva itsenäinen orkesteri. Orkesteri käyttää tätä demokraattista toimintamallia edelleenkin. Kun Nicolai lähti Wienistä vuonna1847, orkesterin toiminta hiipui. Elpyminen alkoi vasta vuonna 1860, jolloin Carl Eckert tuli orkesterin kapellimestariksi. Vuodet 1875–1882 Hans Richter toimi pääkapellimestarina, ja orkesteri kantaesitti Brahmsin toisen ja kolmannen sinfonian.
Gustav Mahler toimi kapellimestarina vuodet 1898–1901, ja orkesteri esiintyi ensi kertaa ulkomailla (Pariisissa). Mahleria seurasivat kapellimestareina Felix von Weingartner (1908–27), Wilhelm Furtwängler (1927–30) ja Clemens Krauss (1930–33). Vuodesta 1933 lähtien orkesterilla ei ole ollut pääkapellimestaria, sen sijaan monet nimekkäät kapellimestarit ovat vierailleet orkesterissa, kuten Richard Strauss, Karl Böhm, Herbert von Karajan, Georg Solti, Erich Kleiber, Carlos Kleiber, Leonard Bernstein ja Claudio Abbado.
Vuodesta 1941 alkaen orkesteri aloitti jokavuotisen uudenvuodenkonserttien tradition, jossa soitetaan Straussin perheen (erityisesti Johann Strauss nuoremman) musiikkia. Vuonna 2011 konsertit on johtanut pitkästä aikaa wieniläissyntyinen kapellimestari, Wienin valtionoopperan ylikapellimestari Franz Welser-Möst.
Vaikka orkesteria pidetään yhtenä maailman parhaista, se on saanut osakseen kritiikkiä sukupuolisesta sekä etnisyyteen liittyvästä syrjinnästä. Vasta vuonna 1997 ensimmäinen naismuusikko (harpisti Annan Lelkes) hyväksyttiin orkesterin jäseneksi. Orkesteria on moitittu rasistisesta asenteessa soittajia valittaessa .
Chaniá
Chaniá (; ; myös translitteroituna muotoihin "Khania" ja "Hania"; antiikin aikana Kydonia) on Kreikan kaupunki ja samanniminen kunta (Δήμος Χανίων, "Dímos Chaníon"), joka sijaitsee Chanián alueyksikössä Kreetan alueella. Kaupunki on alueyksikkönsä hallinnollinen keskus. Koko kunnan pinta-ala on 356,12 neliökilometriä ja väkiluku 108 642. Varsinaisen Chanián kaupungin väkiluku on 53 910 (vuonna 2011).
Chaniá on Kreetan saaren toiseksi suurin kaupunki Iraklionin jälkeen. Chaniá on nykyään myös matkailijoiden suosiossa. Sen nähtävyyksiin kuuluvat muun muassa vanhakaupunki, venetsialaisaikainen satama sekä Chanián arkeologinen museo. Kaupungin koillispuolella sijaitsee Chanián kansainvälinen lentoasema, joka on tärkeä lomalentojen lähtö- ja saapumispaikka. Chanián kuntaan kuuluvat saaret Ágioi Theódoroi ja Soúda.
Chanián paikalla oli kaupunki ja palatsikeskus minolaisella ajalla. Viimeistään mykeneläiseltä ajalta lähtien se tunnettiin nimellä Kydonia. Antiikin aikana Kydonia oli yksi Kreetan merkittävimmistä kaupunkivaltioista. Kydonia kohosi merkittävään asemaan klassisella ajalla ja myöhemmin Rooman valtakunnan aikana, ja sai säilyttää joitain erioikeuksia 300-luvulle asti. Chaniá toimi Kreetan autonomisen tasavallan pääkaupunkina vuosina 1898–1913 sekä Kreetan alueen pääkaupunkina vuoteen 1971, jolloin Iraklionista tuli alueen pääkaupunki.
Nykyinen Chanián kunta muodostui, kun Chaniá, Akrotíri, Elefthérios Venizélos, Keramiá, Néa Kydonía, Soúda ja Thériso yhdistyivät vuoden 2011 alussa Kallikrates-suunnitelman mukaisesti.
Vuoden 2011 kuntauudistuksesta lähtien Chanián kunta muodostuu seitsemästä kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Chaniásta ovat kotoisin muun muassa Espanjassa vaikuttanut ikonimaalari El Greco, laulaja Nana Mouskouri ja valtiomies Elefthérios Venizélos.
Kiteyttäminen
Kiteyttämisellä tai kiteytyksellä (joskus myös kristallisoinnilla) tarkoitetaan jonkin aineen saattamista kiteiseen muotoon. Kiteisellä muodolla tarkoitetaan tässä yhteydessä usein vielä yksittäiskidettä, jossa kappaleen kaikki atomit tai molekyylit kuuluvat yhteen ainoaan kidehilaan. Kiteytetyn aineen rakennetta voidaan tutkia korkealla resoluutiolla (usein atomitasolla) kristallografian (erityisesti röntgenkristallografian) menetelmin.
Kiteyttämisellä saadaan epäpuhtaudet jäämään liuottimeen. Aine liuotetaan sopivaan liuottimeen tai niiden seokseen. Liuosta jäähdytetään, jolloin aineen liukoisuus pienenee ja voidaan myös lisätä pieni kide ainetta, jonka halutaan kiteytyvän. Lisätty kide auttaa kiteytymisprosessin käynnistymisessä toimien siemenkiteenä. Sitten odotetaan. Liuoksessa alkaa vähän kerrassaan muodostua kiteitä, jotka lopuksi suodatetaan liuoksesta erilleen. Jos halutaan erittäin puhdasta ainetta, on kiteyttäminen tehtävä muutamia kertoja uudestaan.
Proteiinit kiteytetään röntgenkristallografiaa varten antamalla hyvin suurta proteiinipitoisuutta sisältävän kiteytyspuskurin haihtua hitaasti. Tällöin proteiinit alkavat muodostaa kiteitä.
Kiteyttäminen on vaikeaa, sillä proteiinin tulee olla 95-99 % puhdas, eivätkä kaikki proteiinit kiteydy. Varsinkin kalvoproteiinien kiteytys on vaikeaa.
Valenssi (kemia)
Valenssi eli atomiarvo on alkuaineen atomin muodostamien kemiallisten sidosten lukumäärä. Termiä ei enää juuri käytetä, vaan sen tilalle on tullut samantapainen mutta monipuolisempi hapetusluvun käsite. Valenssi on tavallisesti yhtä suuri kuin hapetusluvun itseisarvo. Valenssi ja hapetusluku voivat joissakin yhteyksissä tarkoittaa samaa, jolloin valenssi voi olla myös negatiivinen.
Vetyatomi muodostaa yhdisteissään yhden sidoksen, joten sen valenssi on 1 (tai roomalaisin numeroin I). Tällaista alkuainetta sanotaan "yhdenarvoiseksi". Happi on useimmiten kahdenarvoinen alkuaine kuten vesimolekyylissä (HO). Typen tyypillinen valenssi on 3. Typpi voi muodostaa esimerkiksi kolme yksinkertaista kovalenttista sidosta kuten ammoniakissa (NH) tai yhden kolmoissidoksen kuten typpimolekyylissä (N). Hiilen valenssi on yleensä 4. Nämä valenssit ovat yhtä suuria kuin atomin "valenssikuoren" eli uloimman elektronikuoren täyttämiseen tarvittavien elektronien lukumäärä. Jaksollisen järjestelmän ensimmäisen ryhmän alkuaineiden eli alkalimetallien valenssi on 1. Toisessa ryhmässä eli maa-alkalimetalleissa valenssi on 2. Halogeenien valenssi on orgaanisissa yhdisteissä yleensä 1, mutta epäorgaanisissa yhdisteissä valenssit vaihtelevat.
Valenssin käsite otettiin käyttöön 1860-luvulla. Tarkoituksena oli yleistää yhdisteiden kaavoista sääntöjä, joiden mukaan alkuaineet sitoutuvat. Monet kemistit ajattelivat aluksi, että valenssi on alkuaineen pysyvä ominaisuus, kuten atomipaino. Ajatus sopi orgaaniseen kemiaan, mutta epäorgaanisessa kemiassa se tuotti ongelmia.
Yksikäsitteisen valenssin aikaansaamiseksi yhdisteille keksittiin monenlaisia rakenteita: Friedrich August Kekulé (1829–1896) kirjoitti rikkihapolle rakennekaavan H–O–O–S–O–O–H, joka antoi rikille halutun valenssin 2. Todellisuudessa kaikki happiatomit ovat sitoutuneet rikin kanssa. T. E. Thorpe ehdotti, että VOCl esiintyisi kaksoismolekyylinä muodossa (VOCl), jotta sille voitaisiin piirtää valenssia 3 vastaava rakenne. Kun fosforin havaittiin olevan klooriyhdisteissä kolmenarvoinen (PCl) tai viidenarvoinen (PCl), Kekulé esitti, että fosforipentakloridi olisi fosforitrikloridin ja kloorimolekyylin heikko yhdiste (PCl·Cl). Ajatus sai tukea siitä, että höyrystynyt fosforipentakloridi hajosi näiksi yhdisteiksi. Toisaalta Thorpe valmisti fosforipentafluoridia (PF) vuonna 1876, mutta se ei hajonnutkaan fosforitrifluoridiksi ja fluorimolekyyliksi. Kekulé jäi lopulta lähes yksinään kannattamaan muuttumatonta valenssia. Valenssin moniarvoisuus oli yleisesti hyväksytty kemiassa 1800-luvun loppuun mennessä.
"Lähde":
Kemian järjestö IUPAC:n vuonna 1994 julkaisemassa määritelmässä valenssi on atomin muodostamien sidosten suurin mahdollinen määrä. Alkuaineella on tällöin yksikäsitteinen valenssi, mutta tämä luku ei läheskään aina kuvaa kattavasti alkuaineelle ominaista sitoutumista.
Valenssi
Valenssi voi tarkoittaa ainakin seuraavia asioita:
Mary Bell
Mary Flora Bell (s. 26. toukokuuta 1957 Newcastle upon Tyne, Englanti) on britti, joka tuomittiin joulukuussa 1968 nelivuotiaan Martin Brownin ja kolmivuotiaan Brian Howen tapoista. Bell oli ensimmäisen tapon tekohetkellä kymmenen vuoden ikäinen ja toisen tekohetkellä yksitoista.
Bellin äiti, Betty oli prostituoitu. Bell syntyi Bettyn ollessa 17-vuotias ja oli hänen ensimmäinen lapsensa. Bellin lapsuudessa äiti oli usein poissa kotoa ja työskenteli Glasgow'ssa. Hänen biologista isäänsä ei tiedetä. Bell joutui seksuaalisen hyväksikäytön uhriksi 5-vuotiaasta alkaen.
Bell tuomittiin 17. joulukuuta 1968 alentuneen syyntakeisuuden vuoksi tapoista. Hän vapautui vankilasta vuonna 1980 ollessaan 23-vuotias, jonka jälkeen hän aloitti uuden elämän tyttärensä kanssa.
Gitta Sereny on kirjoittanut Mary Bellistä kirjan "The Case of Mary Bell" (1972).
Sibel Tüzün
Sibel Tüzün (s. 29. huhtikuuta 1971 Istanbul) on turkkilainen poplaulaja. Hän on kotimaassaan suosittu artisti, jolla on kasvava fanikerho myös ympäri Eurooppaa. Tüzün oli Turkin euroviisuedustaja vuonna 2006.
Tüzün aloitti laulamisen lapsikuorossa. Lukiovuosinaan hän kiinnostui pop- ja rockmusiikista. Vuonna 1986 hän sijoittui toiseksi musiikkikilpailussa, joka oli avoinna kaikille Turkin toisen asteen oppilaitoksille. Vuonna 1988 Tüzün pääsi konservatorioon opiskelemaan klassista musiikkia, poppia ja jazzia. Vuonna 1991 hän ryhtyi ammattimuusikoksi.
Tüzün sijoittui 11:nneksi Eurovision laulukilpailussa 2006 omalla kappaleellaan ”Süper Star”.
Suomen joukkue jääkiekon maailmanmestaruuskilpailuissa 2006
Suomen jääkiekkomaajoukkue voitti pronssia vuoden 2006 jääkiekon maailmanmestaruuskilpailuissa.
Margaret Beckett
Margaret Mary Beckett (o.s. Jackson, 15. tammikuuta 1943, Ashton-under-Lyne, Manchester), brittipoliitikko (Labour), oli Britannian ulkoministeri toukokusta 2006 kesäkuuhun 2007, ja sitä ennen kauppa- ja teollisuusministeri 1997 alkaen, alahuoneen johtaja 1998 alkaen ja ympäristöministeri 2001–2006.
Beckettin isä oli puuseppä ja hänen äitinsä Irlannin katolilaisia. Hänen sisarensa on nunna. Beckett on koulutukseltaan insinööri. Hän erikoistui metallurgiaan, opiskeli University of Manchester Institute of Science and Technologyssa ja oli harjoittelijana AEI Manchesterilla, jossa liittyi ammattiliittoon, ja työskenteli yliopistossa. Vuonna 1970 hän meni työskentelemään Labour-puolueeseen teollisuuspolitiikan tutkijaksi. Hän pyrki parlamenttiin Lincolnista jo helmikuun 1974 vaaleissa, mutta hävisi ja pääsi parlamenttiin vasta lokakuun 1974 uusissa vaaleissa.
Harold Wilson antoi hänelle tehtävän whippinä 1975. Vuonna 1979 hän menetti parlamenttipaikkansa ja meni Granada Televisionille tutkijaksi. Hän meni samana vuonna naimisiin paikallisen puoluejohtajan Lionel Beckettin kanssa. Vuonna 1980 Beckett pääsi Labourin kansalliseen toimeenpanevaan komiteaan. Hän tuki vasemmistolaista Tony Bennia Labourin varajohtajaksi 1981.
Beckett valittiin niukasti uudelleen parlamenttiin Derbyn eteläisestä vaalipiiristä 1983. Hän piti varjohallituksen sosiaaliministerin ja myöhemmin valtio­varain­ministeriön valtiosihteerin paikkoja. Vuonna 1992 Beckett valittiin Labourin varajohtajaksi John Smithin ollessa puheenjohtajana. Toukokuusta heinäkuuhun 1994 hän oli puolueen johtaja Smithin yllättävän kuoleman jälkeen. Puheenjohtajan vaalissa hän jäi kolmanneksi Tony Blairin ja John Prescottin jälkeen.
Beckett oli jälleen varjohallituksen terveysministerinä 1994–1995 ja kauppa- ja teollisuusministeriksi 1995–1997.
Kun Labour pääsi hallitukseen toukokuussa 1997, Beckett nimitettiin kaupan lautakunnan johtoon ja kauppa- ja teollisuusministeriksi. Heinäkuussa 1998 hänestä tuli kuningattaren valtaneuvoston puheenjohtaja ("President of the Privy Council") ja alahuoneen johtaja ("Leader of the House of Commons"). Vuoden 2001 vaalien jälkeen hänet nimitettiin ympäristö-, elintarvike- ja maaseudun asioiden ministeriksi. Beckett pitää tärkeimpänä saavutuksenaan Venäjän saamista allekirjoittamaan Kioton sopimus ja sen täytäntöönpanoa.
Vuoden 2006 Blairin uudistaessa hallitusta paikallisvaalien jälkeen Beckettistä tuli ulkoministeri Jack Strawin tilalle.
Christine Guldbrandsen
Christine Guldbrandsen (s. 1985 Bergen, Norja) on laulaja, joka on kansainvälisesti tunnetuin vuoden 2006 Euroviisuista, missä hän edusti Norjaa kappaleella "Alvedansen" ja sijoittui neljänneksitoista. Christine on menestynyt pohjoismaissa levyjensä "Surfing In The Air" ja "Moments" ansiosta. Kahdella ensimmäisellä levyllään Guldbrandsen lauloi englannin kielellä, mutta tuoreimmalla levyllään hän laulaa norjaksi.
Pyhäselän vankila
Pyhäselän vankila on suljettu vankila Pohjois-Karjalassa Hammaslahden taajamassa. Se sijaitsee 25 kilometrin päässä Joensuusta ja kuuluu Itä- ja Pohjois-Suomen rikosseuraamusalueeseen. Vankila aloitti toimintansa vuonna 1990, jolloin se oli sataan vuoteen ensimmäinen uudisrakennuksena valmistunut vankila Suomessa.
Pyhäselän vankilan vastuualueeseen sisältyy tutkintavankeuden, vankeusrangaistusten ja sakon muuntorangaistusten toimeenpano. Vankilassa on paikkoja sekä miehille että naisille, yhteensä 87 paikkaa.
Pyhäselän vankilassa työskentelee noin 60 henkilöä. Vangeille on tarjolla työtä puusepän- ja metalliverstailla, kiinteistönhuollossa ja keittiöllä. Vankilassa toimii aikuislukio ja Piippolan ammatti- ja kulttuuriopisto järjestää kädentaitopainotteista valmentavaa ja kuntouttavaa opetusta sekä tieto- ja viestintätekniikan koulutusta. Kuntouttavan toiminnan muodossa on tarjolla päihdetyötä ja väkivaltarikoksiin syyllistyneille pitkä kuntoutusohjelma (OMA-kurssi).
Maailmankaikkeudesta
Maailmankaikkeudesta voi viitata kahteen antiikin aikaiseen filosofiseen teokseen:
André (laulaja)
André (armeniaksi Անդրե; s. 8. heinäkuuta 1979 Stepanakert, Vuoristo-Karabah, Azerbaidžanin SNT, Neuvostoliitto) on armenialainen poplaulaja. Hän on yksi Armenian suosituimmista laulajista ja voittanut parhaan armenialaisen mieslaulajan palkinnon vuosina 2004 ja 2005.
André aloitti laulamisen jo kolmivuotiaana, ja kolme vuotta myöhemmin hän ryhtyi käymään pianotunneilla. Ensimmäisen laulunsa hän kirjoitti yhdeksänvuotiaana. Lopullisesti hän nousi suosituksi laulajaksi 15-vuotiaana voitettuaan kykykilpailun. Hän toimii laulusolistina Karabagh-nimisessä pop-jazz-yhtyeessä, joka on kierrellyt ympäri Armeniaa ja Vuoristo-Karabahia. Hän on myös menestyksekkäästi ottanut osaa erilaisiin laulukilpailuihin Aasiassa, Itä-Euroopassa ja Yhdysvalloissa. Vuonna 2006 hän edusti Armen Martirossianin säveltämällä kappaleella ”Without Your Love” Armeniaa maan osallistuessa ensimmäistä kertaa Eurovision laulukilpailuihin. Hän pääsi karsintojen kautta loppukilpailuun ja sijoittui lopulta kahdeksanneksi.
Ruteeni
Ruteeni on itäslaavilainen kieli samoin kuin ukrainan, valkovenäjän ja venäjän kieli.
Ruteenia puhutaan Ukrainassa Taka-Karpatian alueella, Slovakian itäosissa, Etelä-Puolassa (jossa sitä kutsutaan myös nimellä "łemkowski" ("lemko") kielelle ominaisen sanan "lem" (лєм) ’vain’ vuoksi) ja Unkarissa. Serbian Vojvodinan autonomisen alueen pannonianruteenia pidetään usein osana ruteenin kieltä, mutta osa kielitieteilijöistä pitää tätä kieltä länsislaavilaisena. Ukrainassa ruteenia pidetään usein ukrainan murteena, koska se on lähellä ukrainan hutsulin murretta, mutta sen puhujat pitävät kieltä yleensä ukrainasta erillisenä.
Kielen standardoinnin suurimpana ongelmana on puhujien jakautuminen neljään maahan. Jokaisessa maassa on toisistaan poikkeava oikeinkirjoitus (kyrillisin kirjaimin) ja kielioppistandardi, jotka perustuvat ruteenin eri murteisiin.
Ruteenin puhujien määrää on vaikea arvioida, mutta heidän määränsä on arvioitu miljoonaksi. Ethnologue.com antaa puhujien määräksi Ukrainassa 560 000 (2000) ja Slovakiassa 55 500 (2013).
Ensimmäinen maa, joka tunnusti virallisesti ruteenin kielen, tarkemmin ottaen pannonianruteenin, oli entinen Jugoslavia. Vuonna 1995 ruteeni tunnustettiin vähemmistökieleksi Slovakiassa, ja siellä se on virallisen kielen asemassa niissä kunnissa, joissa yli 20 % asukkaista puhuu kieltä.
Texas Lightning
Texas Lightning on saksalainen country-vaikutteista pop-musiikkia esittävä neljän miesmuusikon ja yhden naislaulusolistin muodostama yhtye. Yhtyeen jäsenet ovat Olli Dittrich (rummut ja laulu), Jon Flemming Olsen (kitara ja laulu), Marcus Schmidt (sähkokitara ja banjo), Uwe Frenzel (basso ja laulu) ja australialainen Jane Comerford (laulu ja ukulele). Yhtye esiintyi ensimmäisen kerran 23. joulukuuta vuonna 2000 "Knust"-nimisellä klubilla Hampurissa. Se edusti Saksaa vuoden 2006 Euroviisuissa kappaleella "No No Never" ja sijoittui 14. sijalle.
Camp Davidin rauha
Camp Davidin rauhalla tarkoitetaan 17. syyskuuta 1978 solmittua sopimusta, jonka mukaisesti Israel palautti miehittämänsä Siinain niemimaan Egyptille ja Egypti tunnusti Israelin valtion. Sopimus myös päätti Israelin itsenäistymisestä asti vallinneen sotatilan maiden välillä. Se solmittiin Yhdysvaltain presidentin maaseutuhuvilalla Camp Davidissa salaisten neuvottelujen päätteeksi. Kyseessä oli Israelin ensimmäinen rauhansopimus arabimaan kanssa.
Rauhan sovittelijana toimi Yhdysvaltain presidentti Jimmy Carter. Sopimus sisälsi kaksi puitesopimusta, jotka koskivat rauhaa Egyptin ja Israelin välille, Israelin vetäytymistä Siinailta sekä alueen poliittisia järjestelyjä, esimerkiksi palestiinalaisten asemaa. Rauhanaloitteen tekijä, Egyptin presidentti Anwar Sadat, joutui arabimaissa kritiikin kohteeksi, ja islamistit murhasivat hänet vuonna 1981.
Séverine Ferrer
Séverine Ferrer (s. 31. lokakuuta 1977 Montpellier, Ranska) on ranskalainen laulaja.
Ferrer vietti lapsuutensa Réunionin saarella, missä hän on paikallinen kuuluisuus. Vuonna 1991 hän muutti perheensä kanssa Pariisiin, missä hän päätti ryhtyä laulajaksi. Hän aloitti uransa esiintymällä televisiossa. Vuonna 2004 Ferrer julkaisi albumin ja suunnitteli vaatemalliston raskaana oleville naisille.
Ferrer edusti Monacoa vuoden 2006 Eurovision laulukilpailussa kappaleella ”La Coco-Dance”, mutta ei selviytynyt semifinaalista loppukilpailuun.
Kypäräkasuaari
Kypäräkasuaari ("Casuarius casuarius") on suurikokoinen strutsilintuihin kuuluva lentokyvytön lintu. Elinympäristöjen tuhoutuminen sademetsien hakkuiden vuoksi uhkaa lajia, mutta Kansainvälinen luonnonsuojeluliitto IUCN listasi sen 2017 uhanalaisesta elinvoimaiseksi, koska sen kanta on aiempia arvioita isompi.
Kypäräkasuaari esiintyy Pohjois-Australiassa ja Uudessa-Guineassa.
Kypäräkasuaari muistuttaa sinipäistä emua. Sillä on musta, kova ja jäykkä höyhenpuku, harmaa kypärä, sininen pää ja kaula, punainen niska ja kaksi punaista kurkusta roikkuvaa helttaa. Kolmivarpainen jalka on paksu ja voimakas. Sisimmässä varpaassa on tikarimainen, jopa 12 senttiä pitkä kynsi. Linnun korkeus on 1,5–1,8 m ja naaraan paino noin 60 kg; koiras on selvästi sirompi ja painaa noin 35 kg. Kypäränsä avulla se voi liikkua nopeasti tiheässä aluskasvillisuudessa. Huippunopeus on jopa 50 kilometriä tunnissa. Se on myös hyvä uimari.
Kypäräkasuaarien pääravintoa ovat maahan pudonneet ja puiden alaoksien hedelmät. Ne syövät myös sieniä, etanoita, hyönteisiä, sammakoita, käärmeitä ja muita pieniä eläimiä. Niiden tiedetään hyödyntävän ravinnokseen myös haaskoja.
Kasuaari on yksineläjä, joka pariutuu vain lisääntymiskauden aikana. Uros rakentaa maahan pesän, hautoo munat ja kasvattaa poikaset. Naaras munii kolmesta kahdeksaan munaa, joiden koko on noin 9 kertaa 14 senttiä. Hautominen kestää kaksi kuukautta, jonka jälkeen uros huolehtii poikasista vielä yhdeksän kuukauden ajan.